钦定古今图书集成/明伦汇编/宫闱典/第131卷 > 石全彬
## 钦定古今图书集成/明伦汇编/宫闱典/第131卷 > 石全彬

按《宋史宦者传》：“全彬，字长卿，以知颙奏补入内小黄
门，累迁西头供奉官。仁宗使致香币于南海，密诏察
所过州县吏治民俗，还，具以对，帝以为忠谨。陕右群
盗杀凤州巡检，遣往擒灭之。元昊叛，全彬监鄜州兵，
救延州，解围去。经略使明镐言其勇略善将，得边人
情。除并、代州都监，加内侍押班，进钤辖，徙鄜延，还为”
押班。侬智高寇广南，以为湖南、江西路安抚副使。出
桂林，请于宣抚使狄青，愿独当一队以自效，于是使
将佐方兵力战于邕州。南方平，领绵州防御使。张贵
妃居宁华殿，阁命全彬提举。妃薨，治丧过制，皆刘沆、
王洙与全彬共为之。数月，进宫苑使、利州观察使，给
两使留后奉。俄为入内副都知，知制诰刘敞封还词
命，居三月，复授之。转领信武军留后，为永昭陵钤辖。
时去永定复土四十二年，有司多亡其籍，全彬以心
计办治。迁福延宫使、提点奉先院。熙宁中，卒，年七十
六。赠太尉、定武军节度使，谥曰恭僖。